జావేద్ మియాందాద్ అంతర్జాతీయ క్రికెట్ సెంచరీల జాబితా

జావేద్ మియాందాద్ పాకిస్థాన్ మాజీ బ్యాట్స్‌మెన్ కెప్టెన్.  అతను తన 17 ఏళ్ల అంతర్జాతీయ కెరీర్‌లో టెస్టు క్రికెట్‌లో 23 సెంచరీలు, వన్డే ఇంటర్నేషనల్ (వన్‌డే) లో 8 సెంచరీలూ చేశాడు.   మియాందాద్ 124 టెస్టు మ్యాచ్‌లు ఆడి 8,832 పరుగులు చేసి టెస్టు క్రికెట్‌లో పాకిస్థాన్‌కు అత్యధిక స్కోరర్‌గా నిలిచాడు. 233 వన్డే మ్యాచ్‌ల్లో 7,381 పరుగులు చేశాడు.  1982లో, అతను విస్డెన్ క్రికెటర్స్ ఆఫ్ ది ఇయర్‌లో ఒకరిగా ఎంపికయ్యాడు; క్రికెట్ ఆల్మనాక్ అతన్ని "ప్రపంచంలోని అత్యుత్తమ, అత్యంత ఉత్తేజకరమైన ఆటగాళ్ళలో ఒకడు" అని ట్యాగ్ చేసింది.   2009 జనవరిలో అతను ICC క్రికెట్ హాల్ ఆఫ్ ఫేమ్‌లోకి ప్రవేశించాడు  

మియాందాద్  1976 లో లాహోర్‌లోని గడ్డాఫీ స్టేడియంలో న్యూజిలాండ్‌తో జరిగిన టెస్టులో తొలి టెస్టు ఆడుతూ సెంచరీ సాధించాడు. ఈ ఘనత సాధించిన రెండో పాకిస్థాన్ ఆటగాడతడు.   కరాచీలోని నేషనల్ స్టేడియంలో జరిగిన సిరీస్‌లోని మూడవది, చివరిదీ అయిన టెస్టులో, 206 పరుగులు చేశాడు. 19 సంవత్సరాల 141 రోజుల వయసులో, డబుల్ సెంచరీ చేసిన అతి పిన్న వయస్కుడైన ఆటగాడిగా నిలిచాడు.   ఏడేళ్ల తర్వాత, 1983లో, హైదరాబాద్‌లోని నియాజ్ స్టేడియంలో భారత్‌పై మియాందాద్ తన అత్యధిక టెస్టు స్కోరు, 280* సాధించాడు. 

టెస్టు క్రికెట్‌లో మియాందాద్ ఆరుసార్లు డబుల్ సెంచరీ చేశాడు.  అతను తన 100వ టెస్టు మ్యాచ్‌లో కూడా సెంచరీ సాధించాడు. అది సాధించిన రెండవ ఆటగాడతడు.   మియాందాద్ పదమూడు క్రికెట్ గ్రౌండ్‌లలో టెస్టు సెంచరీలు చేసాడు. అందులో తొమ్మిది పాకిస్తాన్ వెలుపల ఉన్న వేదికలు.  అతని టెస్టు సెంచరీల్లో నాలుగు, అతను కెప్టెన్‌గా ఉన్నప్పుడు చేసినవి. 2012 ఆగస్టు నాటికి, అతను టెస్టు కెరీర్‌లో అత్యధిక సెంచరీల మొత్తం జాబితాలో ఇరవై ఒకటవ స్థానంలో ఉన్నాడు. 

మియాందాద్, 1975లో వెస్టిండీస్‌తో బర్మింగ్‌హామ్‌లోని ఎడ్జ్‌బాస్టన్‌లో తన తొలి వన్‌డే ఆడాడు.  1982 లో గుజ్రాన్‌వాలా మునిసిపల్ స్టేడియంలో భారతదేశానికి వ్యతిరేకంగా తన మొదటి వన్‌డే సెంచరీ సాధించాడు. అతని అత్యధిక వన్‌డే స్కోరు 119 నాటౌట్. గడ్డాఫీ స్టేడియంలో 1982 డిసెంబరు 31న జరిగిన ఆ మ్యాచ్‌లో పాకిస్తాన్, భారత్ చేతిలో ఓడిపోయింది  2012 ఆగస్టు నాటికి, అతను ఆల్-టైమ్ కంబైన్డ్ సెంచరీ మేకర్స్‌లో మొత్తం ముప్పైవ స్థానంలో ఉన్నాడు, ఈ స్థానాన్ని అతను సయీద్ అన్వర్, అరవింద డి సిల్వాలతో పంచుకున్నాడు.

సూచిక

టెస్టు క్రికెట్ సెంచరీలు

అంతర్జాతీయ వన్డే సెంచరీలు

గమనికలు